Fedezzük fel Ausztriát!
Ausztria ékszer Európa szívében. A lélegzetelállító alpesi tájaktól kezdve az elbűvölő erdőkön és kristálytiszta vizű tavakon át a nagyobb városok nyújtotta kulturális élményekig minden turista megtalálhatja a számítását. A szabad téri örömök szerelmeseit gyógyfürdők, kiváló síterepek, kenuzás, hegyi kerékpározás és kirándulás, valamint változatos növény- és állatvilág hívogatja. A múzeumokat, építészetet, művészetet és zenét kedvelők is gazdag kínálatból válogathatnak.

Ausztria a térképen
Ausztria Közép-Európa délkeleti részén helyezkedik el. 83 858 km2 nagyságú területet öt főbb geológiai képződményre terjed ki: a Keleti Alpokra, az Elő-Alpokra és a stájer dombvidékre, a Pannon-medencére, a Bécsi-medencére és a Cseh-masszívumra. Leghosszabb folyója a nyugat-keleti irányban folyó Duna. Ausztria szárazföldi ország, és Németországgal, a Cseh Köztársasággal, Szlovákiával, Magyarországgal, Szlovéniával, Svájccal és Lichtensteinnel határos. Több mint 8 millió lakosa közül 1,7 millió Bécsben él.
Ausztria kilenc tartományból álló szövetségi állam.

Az Osztrák Alpok
Az Alpok Európa legnagyobb kiterjedésű és legmagasabb hegysége, amelynek kiemelkedése 70 millió évvel ezelőtt kezdődött és 2 millió éve fejeződött be. A kb. 500 km hosszú és 150 km széles Osztrák Alpok földtanilag a Kelet-Alpok része. Az Alpok egyike Európa legszebb tájegységeinek. Legfőbb vonzerejük a magasra törő fenséges hegycsúcsok, valamint a hegyvidéki falvak és a hatalmas, jól megművelt völgyekben megbújó kisvárosok különleges, idilli hangulata. Az ökológiai szempontból legértékesebb területeken nemzeti parkokat hoztak létre. Ilyen a Hohe Tauern Nemzeti Park, az Alpok legnagyobb és Európa egyik legnagyobb nemzeti parkja, amely Ausztria legmagasabb hegyvonulatát foglalja magában több mint 300, háromezer métert is meghaladó hegycsúccsal.

Karintia és Kelet-Tirol
Karintia és Kelet-Tirol, Ausztria két legdélibb tartománya, délen Szlovéniával és Olaszországgal, keleten és északon pedig Stájerországgal, illetve Salzburggal határos. A tartományok fő vonzereje a karintiai tóvidék és Hohe Tauern Nemzeti Park. A Tirol többi részétől különálló Kelet-Tirolt inkább Karintiához fűzik szorosabb közlekedési és kulturális kapcsolatok.
A tájképi szépség és a kellemes, mediterrán jellegű éghajlat sok látogatót vonz Karintiába. Karintiát Kelet-Tiroltól az osztrák Alpok leglátványosabb magashegyi útja, a Grossglockner Hochalpenstrasse választja el. A tartomány két nagyobb városa Klagenfurt és Villach.