Fehérboros póréhagymaleves
Hozzávalók:
1 nagy póréhagyma
5 dkg vaj
2 evőkanál liszt
1 liter zöldségleves
2 dl száraz fehérbor
1 csokor petrezselyem
1,5 dl tejszín
só, őrölt bors
a levesbetéthez
2 dl sűrű, sós palacsintatészta
a sütéshez 3 dl olaj
Elkészítés
A póréhagymát vágjuk fél centi vastag szeletekre, futtassuk meg a forró vajban, és szórjuk meg a liszttel. Kevergetve engedjük fel a zöldséglevessel, forraljuk fel, és öntsük hozzá a bort. Lassú tűzön főzzük tovább, közben ízesítsük sóval, borssal, felaprított petrezselyemmel. Amikor megfőtt a leves, a tejszínt kevés forró lével keverjük el, öntsük vissza a levesbe, és húzzuk le a tűzről. A levesbetéthez készítsünk hagyományos sós, sűrű palacsintatésztát. Egy serpenyőben forrósítsuk fel az olajat, a palacsintatésztát az olaj felett öntsük egy apró lyukú tésztaszűrőbe, és kanállal kevergetve csepegtessük az olajba. Az apró tésztacseppek a forró olajban gyorsan pirosra sülnek. Szűrőkanállal papírtörlőre téve jól csepegtessük le. Tálaláskor a levest szedjük tányérba vagy leveses csészébe, szórjuk meg kevés leves gyönggyel. A leves gyöngyöt külön edénykében is kínálhatjuk mellé.
Csirke rókagombával
Hozzávalók:
1,2 kg-os csirke
50 dkg rókagomba
6 dkg vaj
1 fej vöröshagyma
1 dl tyúkhúsleves (leveskockából)
1 gerezd fokhagyma
1 dl tejszín
őrölt bors
só
A díszítéshez petrezselyem (apróra vágott)
Elkészítés
A gombát megtisztítjuk, és 1,5 dkg vajban addig pároljuk, míg minden nedvesség kijön belőle, majd lecsöpögtetjük, főzőlevét megtartjuk. A csirkét feldaraboljuk, és 3 dkg vajban megforgatjuk, sóval, borssal meghintjük. A főzőlével és a húslevessel felöntjük, és lefedve puhára főzzük. Az apróra vágott hagymát és a zúzot fokhagymát 1,5 dkg vajban megfuttatjuk, majd hozzáadjuk a gombát, és majdnem teljesen puhára pároljuk. A főzés vége előtt 5 perccel a gombát a húshoz adjuk. Amikor kész, a húst és a gombát kivesszük, és a főzőléhez keverjük a tejszínt. Petrezselyemmel meghintve tálaljuk, a szószt külön adjuk mellé.
Csokikrém ribizlivel
Hozzávalók:
25 dkg étcsokoládé
7,5 dkg vaj
2 tojássárgája
6 tojásfehérje
3 dkg porcukor
A kompóthoz
30 dkg ribizli
2,5 dl víz
20 dkg cukor
Elkészítés
A csokit kis darabokra tördeljük, és vízgőz felett megolvasztjuk. Amikor forrni kezd, belekeverjük a kis darabkákra tördelt vajat, majd a tojássárgákat. A tojásfehérjéket a cukorral kemény habbá verjük, majd óvatosan a csokikrémbe forgatjuk. A krémet kelyhekbe töltjük, és hideg helyre tesszük. A vizet a cukorral felforraljuk, 10 percig főzzük benne a ribizlit, majd kihűtjük, és hűtőbe tesszük. A csokikrém mellé kínáljuk.
